חוק הסדרים במשק המדינה (תיקוני חקיקה) (תיקון מס' 16), התשע"ח-2017
הצעת חוק ממשלתית, הכנסת ה-20
פורסם: ספר החוקים, חוברת 2666, עמ' 10, 2017-11-07T00:00:00+02:00
החוק התקבל בקריאה השנייה והשלישית ביום י' בחשוון התשע"ח (30 באוקטובר 2017). 
החוק נועד להסדיר בחקיקה הסדרים שונים שייעלו את האכיפה בתחום התחרות בשוק הגפ"מ – הגז המשמש, בין היתר, את משקי הבית להסקה ובישול. 
התיקונים העיקריים בחוק הם:
1. מנהל מינהל הדלק והגז (להלן - המנהל) יהיה מוסמך להטיל עיצומים כספיים על ספק גז או בית זיקוק בשל הפרת הוראות חוק הסדרים במשק המדינה (תיקוני חקיקה) (להלן - החוק) בעניין משק הגז, זאת במקום מנהל ענייני בטיחות הגז. 
2. ההוראות ביחס לעיצומים כספיים עודכנו והותאמו למקובל בחקיקה מתקדמת, נקבעו הוראות נוספות שבשל הפרתן המנהל יוכל להטיל עיצומים כספיים, וכן עילות שבהתקיימן המנהל יהיה רשאי להפחית את סכום העיצום הכספי או להגדילו, למשל, כשההפרה נעשתה כלפי מספר גדול של צרכנים.
3. לתנאים המכבידים שספק גז לא יכלול בחוזה להספקת גז נוסף תנאי של התקשרות לתקופה מזערית.
4. נקבעו בחוק פרטים נוספים שעל ספק הגז לכלול בחשבון הגז של הצרכן.
5. כדי לשפר את יכולות האכיפה בתחום זה, נכלל בחוק תיקון עקיף לחוק המקרקעין (החלפת ספק גז המספק גז באמצעות מערכת גז מרכזית), התשנ"ט-1991, המרחיב את סמכויות האכיפה של המפקחים.